สรุปภาวะตลาดต่างประเทศ
สรุปภาวะตลาดต่างประเทศประจำวันที่ 27 ส.ค. 2561
28 ส.ค. 2561

ดัชนีดาวโจนส์ตลาดหุ้นนิวยอร์กปิดพุ่งขึ้นติดต่อกันเป็นวันที่ 2 เมื่อคืนนี้ (27 ส.ค.) เนื่องจากนักลงทุนขานรับรายงานข่าวที่ว่า สหรัฐได้บรรลุข้อตกลงการค้าทวิภาคีกับเม็กซิโก ซึ่งจะปูทางไปสู่การปรับปรุงข้อตกลงการค้าเสรีอเมริกาเหนือ (NAFTA) ขณะที่ดัชนี Nasdaq ดีดตัวขึ้นปิดที่เหนือระดับ 8,000 จุดเป็นครั้งแรก โดยได้แรงหนุนจากการพุ่งขึ้นของหุ้นกลุ่มเทคโนโลยี
ดัชนีเฉลี่ยอุตสาหกรรมดาวโจนส์ปิดที่ 26,049.64 จุด เพิ่มขึ้น 259.29 จุด หรือ +1.01% ขณะที่ Nasdaq ปิดที่ 8,017.90 จุด เพิ่มขึ้น 71.92 จุด หรือ +0.91% ดัชนี S&amp;P500 ตลาดหุ้นนิวยอร์กปิดที่ 2,896.74 จุด เพิ่มขึ้น 22.05 จุด หรือ +0.77%
 
ตลาดหุ้นยุโรปปิดปรับตัวขึ้นเมื่อคืนนี้ (27 ส.ค.) หลังจากสหรัฐประกาศบรรลุข้อตกลงการค้าทวิภาคีกับเม็กซิโก ซึ่งจะปูทางไปสู่การปรับปรุงข้อตกลงการค้าเสรีอเมริกาเหนือ (NAFTA) นอกจากนี้ ตลาดยังได้แรงหนุนจากรายงานที่ว่า ดัชนีความเชื่อมั่นภาคธุรกิจเยอรมนีดีดตัวขึ้นเป็นครั้งแรกในปีนี้
ดัชนี Stoxx Europe 600 เพิ่มขึ้น 0.5% ปิดที่ 385.56 จุด
ดัชนี CAC-40 ตลาดหุ้นฝรั่งเศสปิดที่ 5,479.10 จุด เพิ่มขึ้น 46.60 จุด หรือ +0.86% ขณะที่ดัชนี DAX ตลาดหุ้นเยอรมันปิดที่ 12,538.31 จุด เพิ่มขึ้น 143.79 จุด หรือ +1.16% *ส่วนตลาดหุ้นลอนดอนปิดทำการวันจันทร์ที่ 27 ส.ค. เนื่องในวัน “Summer Bank Holiday”
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (27 ส.ค.) ขานรับรายงานที่ว่า ประเทศผู้ผลิตน้ำมันได้ปรับลดกำลังการผลิตมากกว่าในข้อตกลงราว 9% ในเดือนก.ค. นอกจากนี้ สัญญาน้ำมันดิบยังได้แรงหนุนจากรายงานที่ว่า จำนวนแท่นขุดเจาะน้ำมันในสหรัฐปรับตัวลดลงในสัปดาห์ที่ผ่านมา
สัญญาน้ำมันดิบ WTI ส่งมอบเดือนต.ค. เพิ่มขึ้น 15 เซนต์ หรือ 0.2% ปิดที่ 68.87 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. เพิ่มขึ้น 39 เซนต์ หรือ 0.5% ปิดที่ 76.21 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (27 ส.ค.) โดยได้รับปัจจัยบวกจากการอ่อนค่าของดอลลาร์ นอกจากนี้ สัญญาทองคำยังได้แรงหนุนจากการที่ธนาคารกลางสหรัฐ (เฟด) ส่งสัญญาณว่าจะไม่เร่งปรับขึ้นอัตราดอกเบี้ย
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 2.70 ดอลลาร์ หรือ 0.2% ปิดที่ 1,216.00 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 6.5 เซนต์ หรือ 0.4% ปิดที่ 14.859 ดอลลาร์/ออนซ์
สัญญาพลาตินัมส่งมอบเดือนต.ค. พุ่งขึ้น 14.8 ดอลลาร์ หรือ 1.9% ปิดที่ 804.2 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 13.30 ดอลลาร์ หรือ 1.4% ปิดที่ 941.90 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (27 ส.ค.) เนื่องจากนักลงทุนเทขายดอลลาร์ในฐานะสินทรัพย์ที่ปลอดภัย หลังจากสหรัฐได้บรรลุข้อตกลงการค้าทวิภาคีกับเม็กซิโก ซึ่งจะปูทางไปสู่การปรับปรุงข้อตกลงการค้าเสรีอเมริกาเหนือ (NAFTA)
ดอลลาร์อ่อนค่าลงเมื่อเทียบกับเงินเยน ที่ระดับ 111.10 เยน จากระดับ 111.20 เยน และอ่อนค่าลงเมื่อเทียบกับฟรังก์สวิส ที่ระดับ 0.9796 ฟรังก์ จากระดับ 0.9828 ฟรังก์
ยูโรแข็งค่าขึ้นเมื่อเทียบกับดอลลาร์ ที่ระดับ 1.1679 ดอลลาร์ จากระดับ 1.1625 ดอลลาร์ ขณะที่เงินปอนด์แข็งค่าขึ้นสู่ระดับ 1.2893 ดอลลาร์ จากระดับ 1.2847 ดอลลาร์ และดอลลาร์ออสเตรเลียแข็งค่าขึ้นแตะระดับ 0.7346 ดอลลาร์สหรัฐ จากระดับ 0.7324 ดอลลาร์สหรัฐ